C 214/24
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
36. τονίζει ότι ο κλάδος των βιντεοπαιχνιδιών, οι χρήστες και οι γονείς δεν θα πρέπει να υποτιμούν τους κινδύνους και τις επιπτώσεις που προκύπτουν από τη διαταραχή ηλεκτρονικών παιχνιδιών· υπενθυμίζει ότι η επιστημονική έρευνα έχει δείξει ότι η ήβη και η εφηβεία είναι περίοδοι της ζωής κατά τις οποίες τα άτομα είναι πιο ευάλωτα σε εθιστικές συμπεριφορές· ζητεί περαιτέρω συνεργασία μεταξύ των σχεδιαστών, των εκδοτών και των πλατφορμών βιντεοπαιχνιδιών, καθώς και της ευρύτερης κοινότητας των ενδιαφερόμενων μερών, συμπεριλαμβανομένων των εθνικών αρμόδιων αρχών και της Επιτροπής, για να συμβάλουν στον μετριασμό των κινδύνων της διαταραχής ηλεκτρονικών παιχνιδιών· προτείνει να δρομολογηθούν περισσότερες εκστρατείες ευαισθητοποίησης προκειμένου να διασφαλιστεί ότι οι γονείς και οι νεαροί παίκτες έχουν επίγνωση των κινδύνων που σχετίζονται με τη διαταραχή ηλεκτρονικών παιχνιδιών και καλεί τους φορείς ανάπτυξης παιχνιδιών να αποφεύγουν τον χειριστικό σχεδιασμό παιχνιδιών που μπορεί να οδηγήσει σε εξάρτηση από τα παιχνίδια, απομόνωση και παρενόχληση στον κυβερνοχώρο· 37. επισημαίνει την έλλειψη αναλυτικών δεδομένων σε επίπεδο ΕΕ σχετικά με τον μέσο χρόνο που δαπανάται σε ηλεκτρονικά παιχνίδια, το μέσο ποσό που δαπανάται εντός των παιχνιδιών, τη γενική εμπειρία από τα ηλεκτρονικά παιχνίδια και τις συνακόλουθες κοινωνικοψυχολογικές επιπτώσεις, και καλεί την Επιτροπή να συλλέγει τα δεδομένα αυτά σε ετήσια βάση και να υποβάλλει σχετική έκθεση στο Κοινοβούλιο· 38. σημειώνει ότι ο κλάδος ηλεκτρονικών παιχνιδιών έχει πρόσβαση σε τεράστιες ποσότητες ενίοτε ευαίσθητων δεδομένων προσωπικού χαρακτήρα· τονίζει ότι πρέπει να διασφαλίζεται πως η επεξεργασία δεδομένων προσωπικού χαρακτήρα πραγματοποιείται σύμφωνα με άλλες νομοθετικές πράξεις της ΕΕ και πως τα προφίλ χρηστών που δημιουργούνται με τη χρήση δεδομένων συμπεριφοράς δεν χρησιμοποιούνται για σκοπούς χειραγώγησης και διακρίσεων· καλεί τις αρμόδιες αρχές να διασφαλίσουν την αυστηρή επιβολή της σχετικής ενωσιακής και εθνικής νομοθεσίας· τονίζει ότι η ανάλυση των προτύπων των παικτών μέσω της συλλογής δεδομένων δεν θα πρέπει να ευνοεί τις τεχνικές που αποσκοπούν στην αγκίστρωση των παικτών, αλλά να επικεντρώνεται αντιθέτως στην ενίσχυση της εμπειρίας της χρήσης των παιχνιδιών· ενθαρρύνει τους φορείς ανάπτυξης να εξετάζουν το ενδεχόμενο σχεδιασμού των παιχνιδιών με κεφάλαια ή σημεία συχνής αποθήκευσης για να διευκολύνουν τις περιόδους διακοπής της προσοχής κατά τη διάρκεια των οποίων οι παίκτες θα είναι σε θέση να αποσυνδέονται· 39. επισημαίνει ότι οι διαδικτυακές πλατφόρμες βιντεοπαιχνιδιών μπορούν να χρησιμοποιηθούν από απατεώνες για ηλεκτρονικό «ψάρεμα»· ζητεί τη διεξαγωγή ενημερωτικών εκστρατειών για την ευαισθητοποίηση σχετικά με τους ενεχόμενους κινδύνους, ιδίως μεταξύ των ανηλίκων και των νέων· 40.
ζητεί από τον κλάδο των βιντεοπαιχνιδιών, την Επιτροπή και τα κράτη μέλη να αναπτύξουν ένα σχέδιο δράσης για τη διασφάλιση της ισόρροπης εκπροσώπησης των φύλων σε όλα τα στάδια ανάπτυξης του κλάδου των διαδικτυακών παιχνιδιών· καλεί, επιπλέον, τον κλάδο να αποφύγει την αντικειμενοποίηση των γυναικών και να αποφύγει τη δημιουργία, την επανάληψη ή την επιδείνωση των έμφυλων στερεοτύπων· τονίζει ότι αυτές οι υπερβολικά κοινές πρακτικές δημιουργούν ένα εχθρικό περιβάλλον για τις γυναίκες και τα κορίτσια στα διαδικτυακά παιχνίδια· Εξασφάλιση ασφαλούς επιγραμμικού περιβάλλοντος για τους χρήστες διαδικτυακών βιντεοπαιχνιδιών 41. εκφράζει την ικανοποίησή του για τις πρωτοβουλίες που αναλαμβάνονται από τον κλάδο, όπως το PEGI, το οποίο χρησιμοποιείται σε 38 χώρες· θεωρεί ότι ένα τέτοιο σύστημα διαβάθμισης μπορεί να είναι ιδιαιτέρως επωφελές όσον αφορά την παροχή περιγραφικών δεικτών περιεχομένου και πληροφοριών σχετικά με τη συνιστώμενη ηλικία για τη χρήση ενός παιχνιδιού, γεγονός που βοηθά τους γονείς να επιλέγουν κατάλληλα παιχνίδια για τα παιδιά τους· υπογραμμίζει ότι το σύστημα διαβάθμισης αποτελεί μέρος του συνολικού κώδικα δεοντολογίας PEGI, ο οποίος αποσκοπεί συλλογικά στη διασφάλιση ασφαλούς περιβάλλοντος για τους παίκτες· εκφράζει την ικανοποίησή του για την επικαιροποιημένη προσέγγιση του PEGI, η οποία τώρα ενημερώνει τους καταναλωτές σχετικά με το αν ένα παιχνίδι περιλαμβάνει φαινομενικά τυχαία χαρακτηριστικά επί πληρωμή· υπογραμμίζει ότι η παρουσία επί πληρωμή περιεχομένου εντός παιχνιδιού, συμπεριλαμβανομένου του φαινομενικά τυχαίου περιεχομένου επί πληρωμή, δεν εμποδίζει τους γονείς να διαχειρίζονται την πρόσβαση σε αυτό το είδος περιεχομένου, επιτρέποντας παράλληλα σε ένα παιδί να έχει πρόσβαση στο βασικό παιχνίδι εάν το κρίνουν κατάλληλο για την ηλικία του· σημειώνει ότι ορισμένες χώρες έχουν καταστήσει το σύστημα PEGI νομικό καθεστώς· καλεί την Επιτροπή να αξιολογήσει τον τρόπο με τον οποίο εφαρμόζεται το σύστημα PEGI στα διάφορα είδη παιχνιδιών που διατίθενται στην αγορά και σε ολόκληρη την Ένωση, και να διερευνήσει τις δυνατότητες κατοχύρωσης του συστήματος αυτού στο δίκαιο της ΕΕ, προκειμένου να καταστεί το σύστημα PEGI και ο κώδικας δεοντολογίας του το εναρμονισμένο, υποχρεωτικό σύστημα ηλικιακής διαβάθμισης που θα εφαρμόζεται σε όλους τους φορείς ανάπτυξης βιντεοπαιχνιδιών, τα καταστήματα εφαρμογών και τις επιγραμμικές πλατφόρμες, προκειμένου να αποφευχθεί ο κατακερματισμός στην ενιαία αγορά και να παρασχεθεί ασφάλεια δικαίου στον κλάδο των βιντεοπαιχνιδιών· 42. αναγνωρίζει τις δυνατότητες του συστήματος PEGI να παρέχει σημαντικές προσυμβατικές πληροφορίες στους καταναλωτές· θεωρεί, ωστόσο, ότι αυτή η πρωτοβουλία που αναλαμβάνεται από τον κλάδο θα πρέπει να πλαισιώνεται από πρόσθετα μέτρα ώστε να διασφαλίζεται το υψηλότερο δυνατό επίπεδο προστασίας των καταναλωτών και να επιλύονται τα νομικά ζητήματα των καταναλωτών τα οποία δημιουργούνται από τις αγορές εντός παιχνιδιού και τους μηχανισμούς σεντουκιών θησαυρού· 43.
ενθαρρύνει τον κλάδο, συμπεριλαμβανομένων των πλατφορμών και των εκδοτών ηλεκτρονικών παιχνιδιών, των ανεξάρτητων εμπειρογνωμόνων και των φορέων διαβάθμισης, να συνεχίσει τις εκστρατείες ευαισθητοποίησης σχετικά με το σύστημα PEGI ώστε περισσότεροι γονείς να μάθουν την ύπαρξή του και να συνεχίσει να είναι ενεργός ως προς την προσαρμογή του συστήματος διαβάθμισης ανάλογα με τις εξελίξεις στα βιντεοπαιχνίδια και το περιεχόμενο εντός παιχνιδιού, ώστε να συνεχίσει να διευκολύνει τη λήψη αποφάσεων από τους γονείς·